মালদা, ২২ অগাস্ট : বাড়ির মধ্যে মদ বিক্রির প্রতিবাদ করায় মাকে ধারালো অস্ত্র দিয়ে কুপিয়ে খুনের চেষ্টার অভিযোগ উঠেছে ছেলের বিরুদ্ধে। মঙ্গলবার রাতে ঘটনাটি ঘটেছে ইংরেজবাজারের থানার আড়াপুর গ্রামে।এই ঘটনায় আক্রান্ত মা ইংরেজবাজার থানায় ছেলের বিরুদ্ধে অভিযোগ দায়ের করেছেন।আক্রান্ত মায়ের নাম গায়েত্রী দাস (৬০)। অনেকদিন আগেই আলাদা হয়ে গিয়েছিল তাঁর বড়ো ছেলে সঞ্জয় দাস । তবে একই বাড়িতে থাকে তারা। অভিযোগ, সঞ্জয় বাড়িতে মদ বিক্রি করে।এতে বাইরের লোকজন বাড়িতে এসে চিৎকার চেঁচামেচি করে।গতকাল রাতেও একই ঘটনা ঘটে।আহত গায়েত্রীদেবীর মেয়ে সঙ্গীতা পাল জানিয়েছেন, গতকাল রাতে বাড়িতে ভীষণ চিৎকার চেঁচামেচি শুনে মা ও মেজ ভাই রিংকু প্রতিবাদ করেন। বচসা চলাকালীন মায়ের মাথায় হাঁসুয়ার কোপ বসিয়ে দেয় সঞ্জয়।এরপর বাড়ির লোকজন ও প্রতিবেশীরা মাকে উদ্ধার করে মালদা মেডিকেলে ভর্তি করেন৷ এই ঘটনায় তাঁর মা বড়ো ছেলের বিরুদ্ধে পুলিশে লিখিত অভিযোগ দায়ের করেছেন। ঘটনার পর থেকে অভিযুক্ত পলাতক । তার খোঁজ চালাচ্ছে সংশ্লিষ্ট থানার পুলিশ।